stanford-oval/wikipedia huggingface dataset:
מטא-קוגניציה
הגדרה של פלאבל

ג'ון פלאבל (Flavell) הגדיר את המושג כ"ידע של הפרט אודות תהליכי החשיבה של עצמו ועל תוצרי החשיבה שלו". כלומר, יכולתו של אדם לחשוב על החשיבה שלו ולהיות מודע לתהליכי חשיבתו. מאז שנת 1979 בה נטבע המושג על ידי פלאבל החל המחקר לעסוק בסוגיה זו וגברה המודעות לחשיבות המיומנויות המטה-קוגניטיביות.
פלאבל הבחין בין שלושה סוגים של ידע:
בהכרה של הלומד בתהליכי הלמידה שלו ביעילותם וביעילותו בשימוש במיומנויות חשיבה שונות ומיומנויות אחרות.
ידיעת המידע הנדרש לצורך ביצוע מטלה.
היכולת להשתמש בכלים ומיומנויות המתאימים הדרושים לביצוע המטלה.
לדברי פלאבל, היכולת האנושית לפקח על מגוון רחב של יוזמות קוגניטיביות (קשב וריכוז, שאילת שאלות, זיכרון, פתרון בעיות, הסקת מסקנות, יצירת השוואות וכדומה) מתאפשרת מתוך הקשרים שבין: ידע מטה-קוגניטיבי, ניסיון מטה-קוגניטיבי ודרכי פעולה מטה-קוגניטיביות.
לפיכך מטה-קוגניציה, משלבת פיקוח פעיל והכוונה מתוזמנת של פעילות קוגניטיבית או תהליכים קוגניטיביים לקראת התמודדות עם מטרה.
הכוונה, פיקוח ושילוב מוצלח של כלים קוגניטיביים יכולים לקבל צורות שונות: תכנון, הערכת קושי משימה, בחירה, הסקת מסקנות, התבוננות פנימית, שיפוט והערכת ידע אישי ביחס למשימה.
פעולות אלו הן פעולות מודעות שעם הזמן והניסיון הופכות לאוטומטיות ובלתי מודעות. עם זאת ניטש על כך ויכוח בין החוקרים האם לאחר שאלו הופכות אוטומטיות ולא מודעות הן עדיין בתחום המטה-חשיבה.
מטה-קוגניציה ולמידה

בתחום החינוך נעשה שימוש נרחב במושג מטה-קוגניציה.
קיימת הסכמה רחבה לגבי חשיבותה של המטה-קוגניציה עבור קידום תהליכי למידה וכישורי חשיבה מסדר גבוה. ישנן ראיות רבות לכך שמיומנויות מטה קוגניטיביות, למרות שבעלות קורלציה מסוימת עם אינטליגנציה, תורמות לביצועים בלמידה יותר מאשר יכולת אינטלקטואלית . כלומר, רמה טובה של יכולות מטה קוגניטיביות יכולה לפצות על מגבלות קוגניטיביות של התלמיד.
יש צורך במיומנויות מטה-קוגניטיביות עבור הצלחה במטלות הדורשות פתרון בעיות.
לחשיבה האפיסטמולוגית, אשר עוסקת בתפיסות ובאמונות של תלמידים לגבי מהות הידע והדרכים שבהן הוא נוצר, יש השפעה רבה על תהליכי החשיבה והלמידה שלהם.
בהתאם לכך, הדגשה של רבדים מטה-קוגניטיביים בתהליכי עיצוב והבניית ידע, תורמת ללמידה משמעותית וארוכת טווח.
נמצא קשר בין יכולת מטה-קוגניטיבית גבוהה ליכולת של תלמידים לפתור בעיות מתמטיות.
תהליכים מטה-קוגניטיביים יכולים לקדם מיומנויות חשיבה בתחומים שונים, כמו: פתרון בעיות ולמידת חקר, הבנת הנקרא, טיפול במידע ובתקשורת, לימודי שפה זרה ועוד.
בהתאם לכך, פעילות מטה-קוגניטיבית משמשות את האדם מדי יום ובהזדמנויות שונות בכוונה לפתור בעיות ולהתגבר על מכשולים.
המודעות לחוויות פנימיות המלוות פעולות קוגניטיביות תורמות לידע המטה-קוגניטיבי של הלומד ומשפיעות על ההכוונה העצמית שלו. פיקוח והכוונה מטה-קוגניטיביים כוללים ניהול עצמי של הלומד והכוונה לתהליכי הלמידה היעילים עבורו, על ידי תכנון הלמידה בהתאם לנדרש ושימוש בכלים מתאימים. יכולות מטה קוגניטיביות הן חלק משמעותי ממוכוונות עצמית בלמידה, זאת לצד תהליכים מוטיבציוניים, רגשיים וחברתיים.
הקנייה ופיתוח של מיומנויות מטה-קוגניטיביות

מיומנויות מטה-קוגניטיביות ניתנות לרכישה ולהצטברות.
בגיל צעיר ישנה פחות מודעות לידע והכלים לזכירה ולהבנה ולכן יש להציף למודעותם של התלמידים את הכלים המטה-קוגניטיביים שברשותם ולהקנות להם כלים נוספים.
בהתאם לכך, חשיבה מטה-קוגניטיבית היא מרכיב מרכזי בתוכניות הלימודים המיועדות בין היתר לפתח את החשיבה. כמו כן, ניתן לה דגש רב במסגרת של הוראה מתקנת.
מיסוד של נורמות כיתתיות המכבדות זמן לחשיבה במהלך השיעור ומצפות לכך, מסייע בפיתוח תרבות של חשיבה בקרב התלמידים.
הוראה הדדית ולמידה בקבוצות יכולה לתרום לפיתוח מטה-קוגניציה. זאת משום שתלמידים הנדרשים ללמד את חבריהם במסגרת
קבוצתית או במסגרת הרצאה בפני הכיתה, נדרשים לשימוש באסטרטגיות שונות של טיפול במידע לשם ארגון התכנים והצגתם.
למידה משולבת מחשב שבה יש צורך לבחור בין תפריטים וקישורים מרובים מעודדת הפעלה של חשיבה ברמה מטה-קוגניטיבית. כמו למשל בחיפוש במאגרי מידע ולמידה מקוונת. לפיכך היא עשויה לשמש כסביבת למידה מתאימה להוראה המכוונת לפיתוח יכולות מטה-קוגניטיביות.
ניתן לעשות שימוש באינטרנט גם לצורך פיתוח ההיבט הרגשי-חברתי של החשיבה המטה-קוגניטיבית. שכן, היא נתפסת כמקום משותף להחלפה של מחשבות ורגשות במסגרות של פורומים, בלוגים ועוד. בעקבות זאת הדרישה מתלמידים לבטא את מחשבותיהם ורגשותיהם תוך כדי תהליך הלמידה ברשת עשויה להיתפס על ידם כתהליך מוכר ומקובל.
נמצא שמשחק השחמט יכול לשמש ככלי יעיל לפיתוח מיומנויות מטה-קוגניטיביות.
ראו גם

מודעות עצמית
תודעה
קהילה לומדת וירטואלית
חוט מחשבה
רשת ברירת המחדל (דיפולט)
דעת (מיינד)
אפקט דאנינג-קרוגר
לקריאה נוספת

Veenman, M. V., & Spaans, M. A. (2005). Relation between intellectual and metacognitive skills: Age and task differences. Learning and individual differences, 15(2), 159-176.
Veenman, M. V., Wilhelm, P., & Beishuizen, J. J. (2004). The relation between intellectual and metacognitive skills from a developmental perspective. Learning and instruction, 14(1), 89-109.
Zimmerman. (1995). Self-regulation involves more than metacognition: A social cognitive perspective. Educational Psychologist, 30(4), 217–221.
הערות שוליים

1 2  Schooler, J. W., Smallwood, J., Christoff, K., Handy, T. C., Reichle, E. D., & Sayette, M. A. (2011). Meta-awareness, perceptual decoupling and the wandering mind. Trends in cognitive sciences, 15(7), 319-326.
1 2 3 4 5 6 7 8 9  בן דוד, עדי (2009). מטה–קוגניציה בהוראה ובלמידה. אאוריקה, 27.
1 2 3  שושנה בלום-קולקה ומיכל חמו (2010). ילדים מדברים: דפוסי תקשורת בשיח עמיתים. תל אביב: מט"ח - המרכז לטכנולוגיה חינוכית.
↑  By Schooler, Jonathan W.; Mrazek, Michael D.; Baird, Benjamin; Winkielman, Piotr. Mikulincer, Mario (Ed); Shaver, Phillip R. (Ed); Borgida, Eugene (Ed); Bargh, John A. (Ed), (2015). APA handbook of personality and social psychology, Volume 1: Attitudes and social cognition. APA handbooks in psychology., (pp. 179-202). Washington, DC, US: American Psychological Association, xlix, 982 pp.
↑  Stawarczyk, D., Majerus, S., Maj, M., Van der Linden, M., & D'Argembeau, A. (2011). Mind-wandering: phenomenology and function as assessed with a novel experience sampling method. Acta psychologica, 136(3), 370-381.
↑  Flavell, J. H. (1976). Metacognitive aspects of problem solving. In: L. B. Resnick (ed.). The Nature of Intelligence. (pp. 231-235). NJ: Hillsdale, Erlbaum.
1 2  משרד החינוך, האגף לתכנון ופיתוח תוכניות לימודים (2009). אסטרטגיות חשיבה מסדר גבוה. מסמך מנחה למתכנני תוכניות לימודים ארציות ומקומיות ולמפתחי חומרי למידה, תשס"ט
↑  Marcel V. J. Veenman, Pascal Wilhelm, Jos J. Beishuizen, The relation between intellectual and metacognitive skills from a developmental perspective, Learning and Instruction 14, 2004-02-01, עמ' 89–109 doi: 10.1016/j.learninstruc.2003.10.004
↑  Marcel V. J. Veenman, Marleen A. Spaans, Relation between intellectual and metacognitive skills: Age and task differences, Learning and Individual Differences 15, 2005-01-01, עמ' 159–176 doi: 10.1016/j.lindif.2004.12.001
1 2 3  Kazemi, F., Yektayar, M., & Abad, A. M. B. (2012). Investigation the impact of chess play on developing meta-cognitive ability and math problem-solving power of students at different levels of education. Procedia-Social and Behavioral Sciences, 32, 372-379.
↑  ד"ר עדי בן דוד (2012). תהליך החקר המדעי בכיתה — מהתאוריה למעשה אאוריקה, גיליון 33.
↑  Barry J. Zimmerman, Self-regulation involves more than metacognition: A social cognitive perspective, Educational Psychologist 30, 1995-09-01, עמ' 217–221 doi: 10.1207/s15326985ep3004_8
| --- | --- |
בקרת זהויות :  NLI: 987007565651605171  BnF: cb13512691x (data)  GND: 4169558-6  LCCN: sh85084024  NKC: ph810647
אברהם זיגמן

| --- | --- |

אברהם זיגמן
 לידה:  20 באפריל 1949 חיפה, ישראל 
 פטירה:  31 בינואר 2022 (בגיל 72)
 מוקד פעילות:  ישראל 
 תקופת הפעילות:  1965–2022 (כ־57 שנים)
 מקום לימודים:  תיכון חוגים 
 שפה מועדפת:  עברית 
 
אברהם מאיר זיגמן (י"א בניסן תש"ט, 10 באפריל 1949 – ל' בשבט תשפ"ב, 31 בינואר 2022) היה מוזיקאי, יוצר, מלחין, משורר וסופר ישראלי, עורך מוזיקלי ברשת ב' וברשת ג' של קול ישראל, אספן ומשמר של הקלטות נדירות.
ביוגרפיה

זיגמן גדל בשכונת רמות רמז בחיפה לזלדה ומנחם מנדל זיגמן, למד בבית הספר הבונים ובתיכון חוגים בחיפה. כבר בילדותו הפגין כישרונות מוזיקליים ושימש כנגן כלי הקשה בתזמורת הנוער של חיפה. בנעוריו הרבה להשתתף בפעילות תנועת הנוער השומר הצעיר בשכונת מגוריו, ולהשתתף בפעילויות מוזיקליות. בהמשך הצטרף לגרעין נח"ל ולאחר מכן התקבל לשירות בלהקה צבאית. עם שחרורו מצה"ל החל בהליך חזרה בתשובה והפך לחסיד חב"ד. היה חבר קיבוץ נחשון, ולאחר מכן עבר לירושלים ושימש עורך ושדרן ברשת ב', רשת ג' ובתחנות נוספות של קול ישראל עד ליציאתו לגמלאות בסוף דצמבר 2012. בשנת 1977 נישא למרים זוננפלד בירושלים.
בל' בשבט תשפ"ב, 31 בינואר 2022, הלך לעולמו בפתאומיות ונקבר בהר הזיתים בירושלים.
משפחתו

זיגמן, חסיד חב"ד, היה נשוי למרים (לבית זוננפלד) והתגורר בירושלים. נולדו להם תשעה ילדים. בנו נועם זיגמן, הוא עיתונאי, שדרן ברדיו קול ברמה ועורך ראשי באתר האינטרנט "לדעת". בתו, תמר, בעלת תואר דוקטור למוזיקה מהמחלקה למוזיקולוגיה באוניברסיטה העברית, עבדה במחלקת המוזיקה של הספרייה הלאומית.
גיסיו היו המשפיע החב"די הרב ראובן דונין, ראש המועצה המקומית מיתר אהרן לוי ופרופסור צבי גרונר.
קריירה מקצועית > הלחנה

טרם גיוסו לצה"ל הצטרף לגרעין נח"ל אשר יועד לקיבוץ נחשון. בנחשון הכיר לראשונה את מירה מאיר. שיתוף הפעולה בין השניים הוליד את השירים: "גשם ראשון" (שבוצע לראשונה בפי בני אמדורסקי), "נחל נערן" וכן את שירי תקליט הילדים "אלי ודליה ביער הקסום" ("מה עושים דגים בגשם") אותו כתבה מאיר וביצעו דליה פרידלנד ואלי גורנשטיין.
זיגמן התקבל לשירות בלהקת הנח"ל יחד עם חבריו לגרעין. מחשש לפירוק הגרעין התקבלה הוראה מהנהלת השומר הצעיר לא לקבל איש מחבריו. כך התגייס בשנת 1968 לצה"ל במסלול נח"ל רגיל. בעת ששירת בהיאחזות הנח"ל שניר פגש בקצין החינוך של פיקוד מרכז יצחק (איצ'ה) גולן וזה גייסו לשירות בצוות הווי חטיבת הצנחנים ממנו הוקמה בהמשך להקת פיקוד מרכז. בין חבריו לצוות היו דודו זכאי, איתן שפירא, שמעון ספיר, אורי שבח, איריס לביא, אסתי קוסוביצקי, שלומית אהרון, גילה רונן (רוזנבלט), לואי להב, צרויה להב, יגאל גוטפריד ורוני ויטאלס. במהלך השירות בלהקה השתתף בשלישייה שכללה אותו, את דודו זכאי וגילה רונן. לאחר שחרורו של זכאי המשיך הצוות "גילה וזיגמן" להופיע. השניים הופיעו עם נעמי שמר שהציעה לכנותם "צמד הפרפרים". בשנת 1970 פגש זיגמן את שייקה אופיר אשר סיפר לו כי בנו אלעד משרת על גדת הירדן הדבר היווה השראה לשיר "אלעד ירד אל הירדן" שכתב והלחין, ואשר בוצע על ידי להקת פיקוד דרום וכן על ידי דודו זכאי. במהלך כתיבת השיר יצר זיגמן קשר עם נעמי שמר.
בשנת תשל"ב (1971) זכה שירו "שתי אחיות" (מילים: יורם טהרלב) במקום השני בפסטיבל הזמר המזרחי. את השיר ביצעה הזמרת עדנה לב.
קריירה מקצועית > עורך מוזיקלי ויוצר תוכניות רדיו דוקומנטריות

בשנת תש"ל 1970 הצטרף זיגמן למערכת קול ישראל ומאז שימש עורך תוכניות מוזיקה עבור רשת ב' ורשת ג'. בקול ישראל פגש במשורר והפזמונאי דודו ברק ואף הלחין את שירו "דרך ארץ השקד". ב-1976, במסגרת תוכנית הרדיו "ירוק ירוק" (תוכנית האם של "ניחוחי חציר"), יחד עם יגאל בוטון, ערך והפיק תקליט לזכרו של יוסף שריג, שהיכרותם המקצועית הייתה בהשתתפותם במופע, ניחוחי חציר.
במקביל לתוכנית המוזיקה שערך יצר תוכניות רדיו דוקמנטריות שונות. תוכניתו "מיתרים שמחים לגיטרה עצובה" על הרקדן הספרדי חואן דה-דיוס ייצגה את ישראל בתחרות בינלאומית לפרס אונדס על משדרי רדיו בספרד. בשנת 1980 יזם סדרת שיעורים בספר התניא שמסר הרב עדין שטיינזלץ. בעקבות שיעורים אלו יצאה לאור סדרת הספרים "ביאור תניא".
בין השנים 2001–2003 ערך והגיש את תוכנית הרדיו השבועית "הלהקות חוזרות: שירים במדים" אשר הציגה לראשונה הקלטות נדירות ובלעדיות מארכיוני קול ישראל של הלהקות הצבאיות וצוותי ההווי מאז קום המדינה ועד תום עידן הלהקות הצבאיות. התוכנית שודרה מדי יום ד' ברשת ג'. משנת 2003 החל בעריכת ובהגשת התוכנית "עוד חוזר הניגון", שבמסגרתה הציג לראשונה הקלטות נדירות של שירים עבריים מארכיון קול ישראל, ואירח באולפן ובטלפון אמנים רבים. במסגרת התוכנית הפגיש לראשונה לאחר שנות נתק רבות את שלישיית שריד ואף הביא לאיחודם בשידור, דבר שהוביל למסע הופעות של השלישייה ברחבי הארץ. בין האמנים שהתארחו בתוכנית: נורית הירש, יורם טהרלב, הפרברים, חנן יובל,, ישראל גוריון, אריק איינשטיין, ששי קשת, דודו זכאי, שלישיית שריד, ואמנים רבים נוספים. התוכנית שודרה ברשת ג' מדי יום ד' בשעות הערב. זיגמן יצא לגמלאות בסוף דצמבר 2012.
בערוץ שלו ביוטיוב ריכז חומר רב ערך והקלטות נדירות.
קריירה מקצועית > כתיבת ספרים ורשימות

בשנת 2009 ראה אור "מדרש נעמי", ספרו הראשון של זיגמן, העוסק בשירי נעמי שמר ומציג את הקשרם לתנ"ך ולמקורות היהודיים. הספר מלווה באיורים של הציירת רות צרפתי, ויצא לאור בהוצאת יד יצחק בן-צבי ובברכת משפחתה של שמר. הספר זכה לביקורות חיוביות.
בשנת 2010 פורסם ספרו השני "קו-קו". הספר שמלווה באיוריו של מישל קישקה הוא ספר ילדים וראה לאור בהוצאת הפועלים.
בשנת 2011 יצא לרדיו השיר "מקומות רגעים אנשים" שהלחין וכתב בביצוע דודו זכאי.
משנת 2019 פרסם רשימות בכותרת "עוד חוזר הניגון" באתר ynet.
ארכיונו האישי שמור במחלקת המוזיקה ובארכיון הצליל בספרייה הלאומית.
שירים שכתב או הלחין

אלעד ירד אל הירדן
ברכת האל
גשם ראשון (מילים: מירה מאיר)
דרך ארץ השקד (מילים: דודו ברק)
היונה (מילים: דליה רביקוביץ)
מדרום תפתח הטובה
מה עושים דגים בגשם (מילים: מירה מאיר)
נחל נערן (מילים: מירה מאיר)
עד שיבוא המשיח (מילים: אורי אסף)
שתי אחיות (מילים:יורם טהרלב)
זמר זהובת תלתלים
מנחת שירים (מילים: פניה ברגשטיין)
מקומות רגעים אנשים
שירים שכתב או הלחין > בין מבצעי שיריו של זיגמן

להקת הנח"ל, להקת פיקוד הדרום, שלישיית דרך הגב, בני אמדורסקי, דודו זכאי, יזהר כהן, עדנה לב, זהבה בן, שלווה ברטי, האביבים, שושנה דמארי, בנות פסיה, וצוות הווי הנח"ל.
ספריו

מדרש נעמי בהוצאת יד יצחק בן-צבי (2009)
קו לקו בהוצאת ספרית פועלים (2010)
השיר הזה רוצה לצאת: משירי אברהם זיגמן (2019)
הערות שוליים

1 2  גלבפיש, רוני, על אברהם זיגמן: ארבעים שנה של יופי ושל חסד, ‏8 בדצמבר 2012
↑  המוזיקאי ואיש הרדיו אברהם זיגמן הלך לעולמו בגיל 72, באתר ynet, 31 בינואר 2022
↑  תמר זיגמן, "ברוח נישאר יחד": תמר זיגמן נפרדת מאביה, באתר ynet, 3 במרץ 2022
↑  דף אודות, באתר לדעת
↑  תמר זיגמן באתר הספרנים
↑  כשהטילים שורקים, בני אמדורסקי שר, באתר ynet, 6 בפברואר 2020
↑  התקליט "אלי ודליה ביער הקסום" מאת מירה מאיר ואברהם זיגמן
↑  על פי ראיון של קובי ברקאי עם אברהם זיגמן בתוכנית "הידברות" ששודרה לראשונה באפריל 2020
↑  הגביע הקדוש של הלהקה הצבאית, באתר ynet, 1 ביולי 2020
↑  להקת הבנות והלחנים האבודים של נעמי שמר, באתר ynet, 13 ביולי 2020
↑  ActivePaper Archive, jpress.org.il
↑  אברהם זיגמן, מנעמי שמר לשייקה אופיר: המפגשים שהולידו את "אלעד ירד אל הירדן", באתר ynet, 3 באוקטובר 2019
↑  עוזי ברוך, "אלעד ירד אל הירדן" - הלך לעולמו, באתר ערוץ 7
↑  בעלייה משער הגיא נוצרה קשת בענן: הסיפור מאחורי השיר "אור וירושלים", באתר ynet, 10 במאי 2021
↑  מיתרים שמחים לגיטרה עצובה, סיפורו של רקדן הפלמנקו חואן דה דיוס ביוטיוב
↑  ⁨רשות 'השידור תשתתף בתחרות הרדיו הספרדי. ⁩ | ⁨דבר⁩ | 19 אוגוסט 1977 | אוסף העיתונות | הספרייה הלאומית, באתר www.nli.org.il
↑  אברהם זיגמן, לחדור דלתות סגורות
↑  מסיבת פרישה לזיגמן
↑  הלהקות חוזרות
↑  עוד חוזר הניגון
↑  בני עורי מתעד את האיחוד מחדש של שלישיית שריד בתכנית: 'עוד חוזר הניגון' ברשת גימל בשנת 2003, נבדק ב-2021-10-22
↑  "עוד חוזר הניגון : מאוצר הארכיון של רשות השידור" | נורית הירש, נבדק ב-2022-08-02
↑  "הלהקות חוזרות : שירים במדים" | תוכנית מס' 22 | יורם טהרלב והלהקות הצבאיות, נבדק ב-2022-08-02
↑  "עוד חוזר הניגון: מאוצר הארכיון של רשות השידור" | חנן יובל, נבדק ב-2022-02-27
↑  "עוד חוזר הניגון : מאוצר הארכיון של רשות השידור" | בני אמדורסקי, נבדק ב-2022-08-02
↑  אריק איינשטיין מצחיק את האורחים באולפן, נבדק ב-2022-08-02
↑  עוד חוזר הניגון - תוכנית אחרונה, נבדק ב-2022-08-02
↑  "עוד חוזר הניגון: מאוצר הארכיון של רשות השידור" | שלישיית שריד חוזרת, נבדק ב-2022-02-27
↑  2121Archive - YouTube, www.youtube.com
↑  ערב השקת הספר "מדרש נעמי: המקורות היהודיים בשירת נעמי שמר" | מאת אברהם זיגמן (2009), נבדק ב-2023-11-11
↑  מירון ח. איזקסון, יש לה ניגון מיוחד משלו | "המקורות היהודים בשירתה של נעמי שמר", באתר הארץ, 16 בספטמבר 2009
↑  עפרה לקס, זאת נעמי, באתר ערוץ 7, 17 בספטמבר 2009
↑  "עוד חוזר הניגון"
↑  רשימת הפריטים בארכיון אברהם זיגמן במחלקת המוזיקה בספרייה הלאומית, באתר merhav.nli.org.il (באנגלית)
↑  רשימת ההקלטות מאוסף אברהם זיגמן בארכיון הצליל הלאומי, באתר merhav.nli.org.il (באנגלית)
| --- | --- |
בקרת זהויות :  NLI: 987007302498205171  BnF: cb16202576f (data)  ISNI: 0000 0000 7854 712X  LCCN: no2010003130  MusicBrainz: 26674d36-2c9e-4f73-b0a8-c183493badcc  VIAF: 106852962   WorldCat (עם VIAF): 106852962
הפיגוע המשולב בשכונת נאות אפקה

| חלק מהסכסוך הישראלי-פלסטיני, גל הטרור בישראל (2023) |
| --- | --- |
אזור הפיגוע [תמונה מ-2009]
אזור הפיגוע [תמונה מ-2009]
 תאריך:  4 ביולי 2023
 תאריך עברי:  ט"ו בתמוז ה'תשפ"ג
 מקום:  רחוב פנחס רוזן, שכונת נאות אפקה, תל אביב-יפו
 מטרה:  יהודים
 קואורדינטות:  32°06′53″N 34°49′32″E﻿ / ﻿32.11475108458°N 34.825534809932°E﻿ / 32.11475108458; 34.825534809932
 סוג:  פיגוע דריסה ודקירה
 נשק:  נשק קר 
 הרוגים:  עובר
 פצועים:  9
 מספר מפגעים:  1 
 מניע:  טרור פלסטיני אסלאמי
  (למפת גוש דן מוגדלת) נאות אפקה(למפת גוש דן רגילה) נאות אפקה(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום נאות אפקה(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום נאות אפקה
 
הפיגוע המשולב בשכונת נאות אפקה הוא פיגוע דריסה ודקירה שהתרחש ב-4 ביולי 2023 בשכונת נאות אפקה בתל אביב, בו דרס מחבל פלסטיני מספר ישראלים, ולאחר מכן יצא מרכבו, דקר ישראלי נוסף וניסה לדקור נוספים. המחבל פצע 9 ישראלים, חמישה במצב קשה, בהם אישה בהיריון בת 46 שעוברה נהרג בעקבות הפיגוע, שניים באורח בינוני ושניים קל.
רקע

יום לפני הפיגוע פתחו צה"ל והשב"כ במבצע בית וגן. המבצע התמקד בפעולה נגד תשתיות טרור, החרמת אמל"ח, ומעצר מבוקשים של הג'יהאד האסלאמי הפלסטיני וארגוני טרור אחרים, ומטרתו הייתה הרחבת חופש הפעולה בצפון השומרון ושינוי המגמה הסיכולית. המבצע כלל כוחות אוויריים וקרקעיים.
הפיגוע

בשעה 13:08 המחבל הפלסטיני עבד אלוהאב עיסא חוסין חלאילה, שוהה בלתי חוקי בן 20 מהעיירה הפלסטינית סמוע שבדרום הר חברון, נהג ברכב מסחרי נגד כיוון התנועה ודרס קבוצת ישראלים ששהו בתחנת אוטובוס ברחוב פנחס רוזן בשכונת נאות אפקה בתל אביב. לאחר מכן יצא המחבל מחלון הרכב, דקר אזרח ששהה במקום וניסה לדקור נוספים, עד שחוסל על ידי אזרח חמוש שעבר בקרבת מקום.
הפיגוע תועד במלואו באמצעות מצלמות אבטחה.
תגובות לפיגוע

דובר ארגון הטרור חמאס הצהיר כי הפיגוע מהווה "תגובה ראשונה לפשעים של הכיבוש במחנה הפליטים בג'נין".
ראו גם

פעולות טרור בתל אביב
גל הטרור בישראל (2023)
מבצע בית וגן
הערות שוליים

↑  כתבי ynet, 9 פצועים בפיגוע בת"א, בזמן המבצע: מחבל דרס הולכי רגל, יצא מהרכב ודקר, באתר ynet, 4 ביולי 2023
↑  5 פצועים מהפיגוע במצב קשה, ביניהם אישה בהריון,  באתר כיפה, 4 ביולי 2023
↑   "אין נקודה במחנה שלא פעלנו בה". כל מה שקרה במבצע בג'נין, באתר צה"ל, 4 ביולי 2023.
↑  גילי כהן, רועי שרון, עומרי חיים, כרמל דנגור וכרמלה מנשה, מבצע צבאי בג'נין: ישראל עדכנה גורמים ברשות הפלסטינית עם תחילת הפעולה, באתר כאן – תאגיד השידור הישראלי, 3 ביולי 2023
↑  שישה פצועים בפיגוע דריסה בשכונת רמת החייל בתל אביב, המפגע נוטרל, באתר ערוץ 7, 4 ביולי 2023
↑  שחר ברדיצ'בסקי, ‏חמאס בתגובה לפיגוע בת"א: "תגובה ראשונה לפשעים במחנה הפליטים בג'נין", באתר מעריב אונליין, 4 ביולי 2023
פורטל

ערך זה עוסק בסוג של אתר אינטרנט. אם התכוונתם למשמעות אחרת, ראו .
פּוֹרְטַל (מאנגלית: web portal; על־פי קביעת האקדמיה ללשון העברית: פּוֹרְטָן) הוא אתר אינטרנט המספק נקודת התחלה או שער למקורות אחרים ברשת האינטרנט או האינטראנט, או גישה לתכנים מגוונים. המונח רווח במיוחד בשנות התשעים של המאה ה-20 ובתחילת שנות האלפיים. פורטלים למטרות פנים-ארגוניות (אינטראנט) מכונים בדרך כלל "פורטל ארגוני" או "פורטל מקצועי".
הגדרה

המונח פורטל (באנגלית: portal) הצביע על אתרי אינטרנט המשמשים כ'שער' כניסה לרשת, מכילים בדרך כלל מנוע חיפוש, אינדקס של אתרים לפי נושאים, מגוון עשיר של מדורים וכן שירותים נוספים המיועדים למשוך אליהם מבקרים, כגון תיבות דואר אלקטרוני, פריטי מידע עדכניים, משחקי רשת ועוד. חלופה עברית שקבעה האקדמיה: פּוֹרְטָן.
הפורטלים בתצורתם הרווחת כללו תוכן, מידע חדשותי, סקירות תרבותיות, חברתיות ומקצועיות ולמעשה הציעו למבקרים "להישאר מעודכנים" במה שקורה, ברשת ובכלל.
פורטלים הציעו למבקרים בהם גם אפשרות הרשמה וכך זיהוי המשתמש בכניסות הבאות, וכך אפשרות להציג תכנים המותאמים לו.
עם התפתחות רשת האינטרנט והופעתם של יישומים מקוונים חדשים, איבדו הפורטלים מהמרכזיות שבהם. עלייתו של מנוע החיפוש גוגל היוותה גורם מהותי בצמצום כמעט מוחלט של אחד היתרונות ותכונה מרכזית אצל הפורטלים - אפשרות החיפוש ברשת. הופעתה של פייסבוק ולאחר מכן רשתות חברתיות אחרות כדוגמת טוויטר פגעו אף הם במרכזיות ובעוצמת הצורך ממנה נהנו הפורטלים - בספקם בעצמם עדכונים וחדשות בתדירות גבוהה (לעיתים גבוהה מהפורטלים עצמם), גם באמצעות המבקרים עצמם, ואף אפשרו דיונים סביב ידיעות חדשותיות או נושאיות.
סוגי פורטל

פורטלי ווב סווגו לעיתים כאופקיים או אנכיים, או כפורטלים רחבים/כלליים לעומת פורטלים נישתיים. פורטל אופקי משמש כפלטפורמה למגוון רחב יותר של תחומי תוכן. פורטל אנכי (הידוע גם כ"vortal") הוא נקודת כניסה ספציפית לשוק ספציפי או לתעשיית נישה, אזור נושא או עניין. חלק מהפורטלים האנכיים נקראו גם "פורטלי מידע אנכיים" (v.i.p). אתרי v.i.p. מספקים חדשות, תוכן מערכתי, פרסומים דיגיטליים ומסחר אלקטרוני. בניגוד לפורטלים מסורתיים אנכיים, v.i.p. מספקים גם אפליקציות מולטימדיה הכוללת רשתות חברתיות, פרסומי וידאו ובלוגים. כיום, השימוש במונח פורטל רווח פחות, וניתן לשמוע הרבה יותר את המונח פאבלישר, המצביע על אתרי תוכן גדולים, מרובי תחומים, או על אתרי תוכן נישתיים, המתמחים בתחום אחד עיקרי.
סוגי פורטל > פורטל אופקי

מטרת הפורטלים האופקיים הייתה למקד קהלים רחבים ומגוונים. אתרים אלה הכילו גם מנועי חיפוש ואפשרו למשתמש למצוא את התכנים והשירותים המקוונים המעניינים אותו, ולהתרגל לדרכי הניווט למידע המעניין אותו כגון מזג אוויר מקומי, שערי מניות או עדכוני חדשות. פורטלים אלה מהווים גם שערים למידע ושירותים של מציעים אחרים.
סוגי פורטל > פורטל אנכי

באינטרנט, פורטל אנכי הוא אתר אינטרנט המספק שער למידע הקשור ספציפית לענף מסוים כמו שירותי בריאות, ביטוח, רכב או ייצור מזון. (תעשייה אנכית מתמקדת בקשת צרה יחסית של מוצרים או שירותים בעוד שתעשייה אופקית מכוונת לספק קשת רחבה של מוצרים ושירותים. מכיוון שרוב התעשיות נוטות להתמחות בנושא ספציפי רוב התעשיות נוטות להיות אנכיות, אך ניתן להשוות את הפורטל המקוון האופקי ל"סופרמרקט" לעומת חנות מתמחה אותה ניתן להנגיד לפורטל אנכי). מונח נוסף שיכול להיות בשימוש הוא "אתר אינטרנט חברתי" וזאת מכיוון שכל תעשייה אנכית מפגישה אנשים החולקים אינטרס קניה, מכירה או החלפת מידע בנוגע לענף מסוים. פורטלים אנכיים נראים גם כקהילות עסקים-לעסקים, לדוגמה, אנשי עסקים קטנים עם משרדי ביתיים עלולים להימשך אל פורטל אנכי שמציע רעיונות ומוצרי מידע הקשורים בהקמה ותחזוקה של עסקים קטנים.
סוגי פורטל > פורטל קולי

פורטל קולי (לפעמים נקרא vortal) הוא פורטל שניתן לגשת אליו אך ורק על ידי הקול. באופן אידיאלי כל סוג של מידע, שירות או עסקה ניתן למצוא באינטרנט על ידי פורטל קולי. משתמש סלולרי עם טלפון סלולרי עשוי לחייג לפורטל קולי ולבקש מידע באמצעות תוכנת קול מיוחדת באתר האינטרנט. אינטראקציית פורטל קולית עשויה להיות כרוכה בזיהוי קולי או ממשק מקשה של הטלפון. בהתאם לצורכי המשתמש, פורטלי קול יכולים לגשת למידע ממגוון מקורות (קובץ שטוח, מסדי נתונים רבי ממדים ותוכן דפי האינטרנט). ישנן שתי קטגוריות עיקריות: פורטל קול הצרכן מספק גישה כללית למידע; פורטל קול מספק גישה מותאמת אישית ותמיכת לקוחות. פורטלי קול לצרכן הופיעו בסוף 1990. רשתות TEELME ו-QUACK.COM היו בין הספקים הראשונים לשירותים משולבים זיהוי דיבור והפיכת דיבור לטקסט. דבר זה נעשה על ידי יכולת טכנולוגית מבוססת אינטרנט כגון מסדי נתונים ושרתי יישומים. AOL רכשה את QUACK בשנת 2000 והשיקה מחדש את השירות כמו AOL באמצעות הטלפון. סוגי המידע הניתנים לגישה על ידי פורטל קולי כוללים מזג אוויר, תוצאות ספורט ושערי מניות.
פורטל ארגוני

פורטל ארגוני הוא אתר אינטרנט או אינטראנט (= אינטרנט פנימי לחברה), המשמש כשער כניסה למקורות אחרים ברשת עבור כלל עובדי ארגון או חברה, ומתמקד בנושאי תקשורת פנים-ארגונית, משאבי אנוש, רווחה ומאגד בתוכו מידע שימושי לעובד.
לצד הפורטל הארגוני (ולעיתים משולב בתוכו), פועל בדרך כלל פורטל מקצועי, שער למידע מקצועי המשותף לבעלי עניין בתוך הארגון. הפורטל המקצועי מאפשר למשתמש גישה ושיתוף של מסמכים מקצועיים, דעות, תובנות, טיפים ודיונים בתחום המקצועי וביצוע פעולות בצורה התומכת בקבלת החלטות עסקיות.
הפורטל הארגוני משקף את מבנה הארגון, הוא מורכב מדף בית של הקבוצה כולה, אתרים לחברות השונות ותתי-אתרים לסניפים ולחברות בנות, והמידע הכלול בהם מוצג ברמה הרלוונטית.
אתרי הפורטל מספקים עדכונים לגבי דיני עבודה, נהלים ארגוניים, הודעות על ביקורת בסניפים, מידע אודות קורסים, מצגות מקצועיות, ספר טלפונים ארגוני מלא, יומן אירועים, פורמטים לביצוע סקרים ועוד - מרביתם כקובצי Office. מנהלי הסניפים מדווחים באמצעות הפורטל על מהלכי מכירה.
מגה פורטלים מספקים מגוון רחב של אפשרויות, שירותים, תוכן ושותפים מסחריים, דוגמאות לכך בם: יאהו ונטסקייפ.